Крит-микен дәүерендә (беҙҙең эраға тиклем XVI—XIII быуаттар) ир-егеттәрҙең көндәлек кейеме алъяпҡыстан, байрам осоронда оҙон төҫлө итәктән тора. Уның өҫтөнән сеткаға оҡшаған кейем һалына. Һунарсылар һәм яугирҙәр ҡыҫҡа күн ыштан кейә. Ҡатын-ҡыҙҙарға килгәндә, уларҙың кейемдәренең төп детале оҙон, аҫҡа ҡарай киңәйә барған юбка була (мода тарихсылары йыш ҡына бындай итәктәрҙе «кринолиндар» тип атай). Һалҡын көндә яурындарына оҙон шәл һәм суҡлы шарф һалалар. Кейем әйберҙәре бер-береһенә бау йәки төймә ярҙамында беркетелә. Ҡатын-ҡыҙ кейеменең был уникаль төрө нисек барлыҡҡа килгәне, унан алда нимә булғаны, ни өсөн ҡулланылыштан сыҡҡаны һәм ни өсөн артабанғы дәүерҙәрҙәге грек костюмына йоғонто яһамауы әлегә тиклем билдәһеҙ.